  Майя Бывальцева Ужано арлыдъем муртъёс пӧлысь 1-тӥ инвожолы ужтэк кылемен пусъемын 0,99 процентэз (2016-тӥ арын та вакытлы ик 1,16 процент) яке 8 сюрс 5 адями, ивортэ улосвылысь ужъя но миграци политикая министерстволэн пресс-службаез. Ужтэк кылемъёслэн лыдзы тужгес шӧдскымон кулэсмиз Камбарка ёросын (44 процентлы) но Яр ёросын (35 процентлы). 3 каръёсын но 4 ёросъёсын лыдпусъёс элькунын сярысь пичиесьгес — Воткаын (0,56%), Ижкарын (0,72%), Можгаын (0,76%), озьы ик Дэри (0,63%), Ува (0,71%), Якшур-Бӧдья (0,74%) но Эгра (0,83%) ёросъёсын. Удмуртиысь 6 сюрс 600 адями уж шедьтӥз калыкез уже интыянъя ёзэс юрттэмен. 2017-тӥ арын 5 толэзь ӵоже уж сётӥсьёслэсь 22 сюрс пала вакансиос сярысь ивортонъёс вуизы. Со пӧлысь 5 сюрслэсь уноез огазеяськонъёсын юнматэм огкылъёсъя кылдытэмын. Ужъя рынокысь югдурез умоятонын бадӟым инты басьтэ ужтэк кылемъёсты дышетон яке ватсаса тодон-валанъёс сётон. Та уж 50-лэсь трос программаосъя мынэ. Тросэз соос рабочей ӧнеръёсъя. Удмуртиысь ужъя рынокын кулэяськон бадӟымгес таӵе ӧнеръёслы: «швея», «электрогазосварщик», «повар», «плотник», «токарь», «бетонщик», «слесарь-ремонтник», «арматурщик». Ужась киослы кулэяськон будӥз 20 интывылъёсын — Алнаш, Балезино, Грак, Дэбес, Дэри, Эгра, Камбарка, Кез, Кизнер, Кияса, Красногорск, Пичи пурга, Ува, Шаркан, Юкаменск, Яр ёросъёсын, Ижкарын, Воткаын, Глазкарын но Сарапулын. Элькунысь калыкез уже интыянъя ёзэсъёсы вуэм нимлыко ивортонъёсъя, 2017-тӥ арын инвожоысен гудырикошконозь 1 сюрс 247 адямиез ужысьтызы мозмытыны быгатозы шуыса 137 огазеяськонъёс ялӥзы. Ужысь мозмытон улэ шедисьёс тросгес Ижкарын (359 адями), Сарапулын (241 адями), Можгаын (115 адями), Камбакра (93 адями), Балезино (71 адями) но Ува (62 адями) ёросъёсын. Тегъёс: Мерлык Удмуртия ужасьёс ужъяминистерство уж  